L-UE qed tiżviluppa regoli ġodda li jippermettu l-moviment liberu u faċli ta' data mhux personali bejn il-fruntieri tal-pajjiżi. Illum, l-ambaxxaturi tal-istati membri (il-Kumitat tar-Rappreżentanti Permanenti) qablu dwar għall-presidenza biex tniedi negozjati mal-Parlament Ewropew dwar il-proposta, li għandha l-għan li tagħti spinta lill-ekonomija tad-data tal-UE bit-tneħħija ta' kwalunkwe restrizzjoni mhux ġustifikata dwar fejn, ġeografikament, tinħażen u tiġi pproċessata d-data. Fl-istess ħin, il-liġi l-ġdida ser tiżgura li l-awtoritajiet ikollhom aċċess għal data maħżuna jew ipproċessata fi stat membru ieħor sabiex dawn ikunu jistgħu jwettqu dmirijiethom. Fi ftit kliem, ir-regoli l-ġodda ser joħolqu suq uniku għal servizzi ta' ħżin ta' data u ta' pproċessar, bħal cloud computing. Ser jipprovdu ċertezza legali u jżidu l-fiduċja fl-użu ta' dawn is-servizzi. Dan l-abbozz ta' regolament flimkien mar-regolament ġenerali dwar il-protezzjoni tad-data adottat is-sena li għaddiet ser jipprovdu sett ta' regoli koerenti li jkopru l-moviment liberu ta' tipi differenti ta' data. L-eliminazzjoni tal-miżuri ta' lokalizzazzjoni tad-data mistennija traħħas is-servizzi tad-data, tagħti lill-kumpanniji aktar flessibbiltà fl-organizzazzjoni tal-ġestjoni u tal-analitika tad-data tagħhom, u tagħtihom għażla usa' ta' fornituri. Kumpannija li topera f'diversi stati membri ser tkun tista' tevita l-ispejjeż tad-duplikazzjoni tal-infrastruttura tal-IT. It-tneħħija tal-lokalizzazzjoni tad-data hija meqjusa bħala fattur ewlieni biex l-ekonomija tad-data tilħaq il-potenzjal sħiħ tagħha u tirdoppja l-valur tagħha għal 4 % tal-PDG Ewropew fl-2020. "Id-data tinsab fil-qalba tal-ekonomiji u s-soċjetajiet moderni kollha u tista' tiġġenera valur enormi. Mobbiltà tad-data bla xkiel tiffranka l-ispejjeż għan-negozji, speċjalment dawk ġodda u SMEs, u hija essenzjali għal ħafna mis-servizzi diġitali tal-ġenerazzjoni li jmiss. Din il-proposta kienet prijorità ewlenija għall-presidenza Estonjana, u għalhekk ninsab kuntenta ħafna li issa għandna mandat lest għall-presidenza Bulgara biex tagħti bidu għal taħditiet mal-Parlament Ewropew hekk kif ikun lest," qalet Urve Palo, Ministru Estonjana għall-Intraprenditorija u t-Teknoloġija tal-Informazzjoni. It-test tal-Kunsill jippermetti lill-istati membri biex jimponu rekwiżiti għal-lokalizzazzjoni tad-data biss meta dawn ikunu ġġustifikati għal raġunijiet ta' sigurtà pubblika. Sabiex jiżguraw l-applikazzjoni effettiva tal-prinċipju tal-moviment liberu tad-data, l-istati membri jridu jinnotifikaw ir-rekwiżiti tal-lokalizzazzjoni tad-data tagħhom lill-Kummissjoni. It-test huwa mfassal ukoll biex jiżgura li l-istati membri ma jkollhomx xkiel biex jinternalizzaw il-provvista tas-servizzi li jinvolvu l-ipproċessar tad-data. L-awtoritajiet kompetenti tal-istati membri ser jibqa' jkollhom aċċess għad-data anke meta tkun maħżuna jew ipproċessata f'pajjiż ieħor. Mekkaniżmu addizzjonali ta' kooperazzjoni ser jinħoloq sabiex jiżgura li dan l-aċċess ma jkunx imfixkel. Jekk sett ta' data jkollu kemm data personali kif ukoll data mhix personali, ser japplika r-regolament ġenerali dwar il-protezzjoni tad-data għall-parti tas-sett li tkun data personali, filwaqt li d-data mhix personali ser tkun koperta mir-regolament tal-moviment liberu tad-data. L-abbozz ta' regolament jinkoraġġixxi wkoll l-iżvilupp ta' kodiċi ta' kondotta biex l-utenti tas-servizzi tal-ipproċessar tad-data jsibuha eħfef li jaqilbu minn fornitur tas-servizz għal ieħor u biex imexxu d-data tagħhom minn fornitur tas-servizz għal ieħor jew lura għas-sistema tal-IT tagħhom. Kemm il-Kunsill kif ukoll il-Parlament għandhom jaqblu dwar it-test qabel dan ikun jista' jidħol fis-seħħ. Il-Parlament għadu ma adottax il-pożizzjoni tiegħu. Il-Kunsill Ewropew f'Ottubru appella lill-koleġislaturi biex sa Ġunju 2018 jilħqu ftehim dwar dan id-dossier ta' prijorità. Abbozz ta' regolament dwar il-moviment liberu ta' data mhux personali fl-UE - Test sħiħ tal-mandat tal-Kunsill Suq uniku diġitali għall-Ewropa (informazzjoni ġenerali)